
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  15 decembrie 2010               

Pl-x  826/2010                     


AVIZ

asupra propunerii legislative privind schimbarea destinaţiei Palatului Parlamentului
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind schimbarea destinaţiei Palatului Parlamentului, trimisă cu adresa Pl-x 826 din 29 noiembrie 2010 şi înregistrată cu nr. 31/1221 din 2 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Propunerea legislativă are ca obiect de reglementare schimbarea destinaţiei Palatului Parlamentului, „astfel încât să se autoîntreţină şi să producă locuri de muncă şi venituri la bugetul de stat”, aşa cum se arată în Expunerea de motive. Totodată, se propune relocarea sediului celor două Camere ala Parlamentului într-o altă clădire, ce ar putea fi mai bine utilizată conform destinaţiei sale.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 15 decembrie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.800 din 25.06.2010. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a acestei iniţiative legislative, întrucât iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că „Nici o cheltuială bugetară nu poate fi aprobată fără stabilirea sursei de finanţare”.
În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

